text: Dømt for forsikringssvindel
  13 januar 2012 kl. 05.52
  En 47-årig mand fra Gredstedbro er blevet idømt otte måneders fængsel for forsikringssvindel. Seks af de otte måneder blev dog gjort betinget.
  Forsikringsselskabet Topdanmark videoovervågede og skyggede manden gennem tre måneder. Det var medvirkende til, at manden kunne dømmes for svindel med helbredsoplysninger over for Topdanmark og Tryg forsikring, skriver JydskeVestkysten.
  Landsretten omstødte byrettens frifindelse. Dermed fastslår retten, at resultatet af videoovervågningen må bruges som bevismateriale.
  Den 47-årige havde anmeldt skader i skuldre og knæ.
  Optagelserne med skjult kamera afslørede, at den dømte kunne køre bil, løftede en ramme sodavand og bøjede sig ned i et hug og klappede en hund, skriver JydskeVestkysten.
  
  Forkert foto på tvsyd.dk 
  Vi viste i går her på tvsyd.dk et billede i forbindelse med omtale af en sagen om overvågning, hvor en mand fra Gredstedbro er blevet idømt fængselsstraf. 
  Desværre fik vi det forkerte billede på. Manden på billedet har intet med den omtalte straffesag at gøre. Vi beklager.
  